钦定古今图书集成/理学汇编/文学典/第111卷 > 葛增
## 钦定古今图书集成/理学汇编/文学典/第111卷 > 葛增

按《扬州府志》：“增字士修，通州人。幼有英气，为人所奇。
八岁，群盗入室，执其父，增攘臂前曰：‘君不过利财耳，
慎勿伤吾父’。词气慷慨，盗异之，舍去。人曰：‘谁谓葛生
稚，一言慑群盗，有古壮士风矣’。由此名闻里中。恃才
高，为制举业，不肯就绳尺，一再试弗售，慨然曰：‘丈夫
有志千古，安能兀兀事铅椠，干斗禄哉’！遂弃博士家”
言，攻古文词；于六经子史百家，务研精刺微，以为立
言之要。文准先秦，两汉，六代而下弗屑也。声诗以王
世贞、李攀龙为宗，淮北翕然称葛生为才子。年二十
七卒。郡人司寇陈尧与为忘年交，呼曰“小友”，铭其墓，
并为立传云。